
1. EXTINDEREA UNIUNII EUROPENE

 

Uniunea Europeană are, începând de la 1 mai 2004, 25 de membri, după extinderea istorică în urma căreia au aderat la UE Polonia, Slovenia, Slovacia, Ungaria, Cehia, Estonia, Lituania, Letonia, Malta şi Cipru. Intrarea în Uniune a zece noi membri marchează cea mai importantă extindere realizată după 1957, când au fost puse bazele construcţiei europene, populaţia totală a UE crescând cu 75 de milioane de locuitori, astfel ajungând la 450 de milioane. 

Potrivit oficialilor europeni, cele zece ţări din Europa de Est şi de Sud au devenit, la 1 mai, membri cu drepturi depline ai Uniunii Europene, conform calendarului stabilit de preşedinţia UE. Opt dintre noii membri sunt ţări foste comuniste, pentru care aderarea la UE marchează definitiv încetarea războiului rece în Europa, la capătul unui lung proces iniţiat după căderea Zidului Berlinului, în noiembrie 1989. După aproape 15 ani, din Europa au dispărut urmele cortinei de fier care a separat continentul decenii la rând. 

"Bun venit în noua Europă", a declarat preşedintele Comisiei Europene, Romano Prodi, într-un mesaj transmis la 30 aprilie la Bruxelles. La miezul nopţii, R. Prodi s-a aflat la Nova Gorica/Gorizia, oraş situat pe graniţa dintre Italia şi Slovenia, divizat după al doilea război mondial şi devenit acum simbol al unificării Europei. Urându-le bun venit noilor membri UE, R. Prodi a apreciat că această extindere nu va fi şi ultima. "Şi alte naţiuni şi ţări europene vor decide să se alăture proiectului nostru, până cînd întregul continent va fi unificat, în pace şi democraţie", a spus el. 

Preşedintele polonez Aleksander Kwasniewski a susţinut aceeaşi idee. "Trebuie ca porţile UE să rămână deschise. Salutăm ţările care îşi leagă viitorul de UE şi îi salutăm pe vecinii noştri ucraineni şi balcanici", a declarat el. 

Preşedintele ceh, Vaclav Klaus, cunoscut pentru atitudinea eurosceptică, i-a avertizat pe concetăţenii săi că riscă să fie deziluzionaţi de UE.

Liderii austriac, italian şi sloven s-au întâlnit, la 1.509 metri altitudine, pe vârful cunoscut drept "trei frontiere", aflat la graniţa comună a celor trei ţări. "Viaţa mi-a oferit şansa de a fi, pentru prima şi ultima oară, la o frontieră care nu va mai exista mâine", a declarat premierul sloven Anton Rop. 

Lech Walesa, fost lider sindical şi fost preşedinte polonez, unul dintre cei mai cunoscuţi opozanţi faţă de comunism, a declarat că "visul vieţii sale a fost împlinit, iar lupta s-a încheiat". 

"Acest eveniment poate fi comparat numai cu fondarea unui stat. Data de 1 mai 2004 este ziua de naştere a Ungariei moderne", apreciază cotidianului ungar "Magyar Hirlap". 

În Estonia, 8.500 de persoane au început plantarea a un milion de arbori, în timp ce în Lituania fotografii strâng imagini pentru cartea "Prima zi în Uniunea Europeană". 

În seara zilei de 30 aprilie, lituanienii au aprins toate luminile la ora locală 22.40, astfel încât imaginile obţinute de sateliţi să demonstreze că ţara lor este cea mai strălucitoare dintre cele care au aderat la Uniune. 

"Acum este ora celebrării", a declarat preşedintele leton, Vaira Vike-Freiberga, în faţa a circa 30.000 de persoane adunate la Riga, capitala ţării. 

Potrivit analiştilor, în "vechea Uniune Europeană", entuziasmul a fost mult mai redus. Premierul belgian, Guy Verhofstadt, le-a cerut europenilor "să nu cedeze discursului populist al temerilor". Premierul francez, Jean-Pierre Raffarin, s-a arătat emoţionat: "am lacrimi în ochi; sunt lacrimile amintirilor despre tragediile noastre, morţii noştri, ruşinile noastre (...), dar sunt şi lacrimi de bucurie", a spus el. 

Analiştii consideră că apatia europenilor este un semn că extinderea nu a fost primită cu prea mult entuziasm în vestul continentului, care se teme de concurenţa din partea noilor membri. "Extinderea creează noi oportunităţi, dar este şi un pariu", consideră cotidianul austriac "Kurier". "Noii membri atrag investitorii cu impozite mult mai mici şi cu o infrastructură mai bună, iar toate acestea sunt plătite, în realitate, de contribuabilii din Germania şi Austria", a adăugat cotidianul citat.

La Berlin, evenimentul a fost marcat printr-o sărbătoare populară şi un concert festiv. La Dublin, a fost salutată, printr-un spectacol de artificii, "încheierea călătoriei spre UE a noilor membri". 

Aderarea a zece ţări la Uniunea Europeană reprezintă un moment "de speranţă şi oportunităţi, care nu le ameninţă acestora identitatea", a afirmat premierul irlandez, Bertie Ahern, a cărui ţară asigură preşedinţia semestrială a UE. "Întind mâna cu prietenie popoarelor din Europa care ni se alătură astăzi în Uniunea Europeană. Pentru noii membri, vreau să subliniez faptul că Uniunea Europeană nu reprezintă nici o ameninţare pentru singularitatea lor. În cursul ultimilor ani, aţi bătut la poarta celei mai mari familii a Europei. Astăzi, o deschidem şi, în marea tradiţie irlandeză, vă urez «cead mile failte», de sute, de mii de ori bun venit", a declarat premierul irlandez. B. Ahern a subliniat că principala misiune care îi aşteaptă pe liderii europeni este realizarea cât mai rapidă a unui acord privind viitoarea Constituţie UE.

El a participat, alături de preşedintele Parlamentului European, Pat Cox, şi de preşedintele Comisiei Europene, Romano Prodi, la o conferinţă de presă "a celor trei preşedinţi" din UE. "Bun venit acasă", a declarat, la rândul său, Pat Cox, avertizând că liderii Europei extinse urmează să se confrunte cu noi provocări. "Pentru a le depăşi, noii membri trebuie să poată conta pe solidaritatea celorlalţi", a apreciat preşedintele PE. 

Romano Prodi a subliniat faptul că Uniunea extinsă nu îşi va permite să se odihnească. "Există şi alţi candidaţi ale căror aspiraţii merită consideraţie", a afirmat el, referindu-se la Croaţia, Bulgaria şi România, dar şi Turcia, care aşteaptă, înainte de sfârşitul anului, o decizie privind eventuala începere a negocierilor de aderare. "Dar, fără îndoială, cea mai serioasă preocupare pe care o avem în acest moment este necesitatea de a combate terorismul", a adăugat Prodi. 

Reprezentanţii principalelor confesiuni irlandeze s-au reunit pentru a-i primi pe cei aproape 100 de milioane de cetăţeni din ţările devenite membre UE. "Vă invităm să vă alăturaţi nouă în momentul în care ne reînnoim angajamentul de a promova o Europă ale cărei valori vin de la Dumnezeu, o Europă care este o familie a popoarelor unite şi a naţiunilor reconciliate, deschise pentru construirea unităţii întregii familii umane", a declarat cardinalul Desmond Connell, liderul Bisericii Catolice irlandeze.

Comisarul european pentru Extindere, Gunther Verheugen, a declarat că "marele proiect european nu este complet atât timp cât România şi Bulgaria nu au aderat la Uniunea Europeană". "Comisia va face tot ce îi stă în putere pentru a ajuta România să termine negocierile de aderare la timp pentru a se alătura Uniunii Europene în 2007", a spus G. Verheugen. "Aş vrea deci să încurajez această ţară să depună ultimele eforturi necesare pentru a fi în măsură să respecte criteriile de aderare. Pentru aceasta, România va trebui să ducă la bun sfârşit reformele dificile iniţiate în domeniul administraţiei, al justiţiei, al economiei şi al luptei împotriva corupţiei", a adăugat comisarul european. "Toate acestea necesită curaj şi determinare - care ştiu că nu lipsesc României. Această ţară trebuie să ştie că Uniunea Europeană este alături de ea pentru a străbate ultima linie dreaptă", a mai spus G. Verheugen. 

*

Extinderea Uniunii Europene va aduce schimbări concrete în ţările membre, mergând de la eliminarea vizelor la creşterea preţurilor în ţările din Est. 

▪ LIBERTATEA DE CIRCULAŢIE - Turiştii nu vor mai avea nevoie decât de cărţile de identitate pentru a se deplasa pe teritoriul Uniunii Europene. Autorităţile germane şi austriece le recomandă totuşi să aibă asupra lor şi paşapoartele, pentru a evita eventualele neînţelegeri legate de aplicarea noilor dispoziţii. Toate vizele pentru sejururi de peste 90 de zile au fost eliminate, dar, în unele ţări, mai sunt încă necesare fie documente de sejur, fie înregistrarea la autorităţile locale. Controlul la graniţele ţărilor care au aderat la UE rămâne în vigoare, până la intrarea acestora în spaţiul Schengen. 

▪ DREPTUL LA MUNCĂ - Cetăţenii din ţările care au aderat la 1 mai vor avea dificultăţi în ceea ce priveşte obţinerea locurilor de muncă în ţările UE. Cele mai multe dintre ţările din vechea Uniune au decis să impună o perioadă de tranziţie, iniţial de doi ani, în care să restricţioneze accesul est-europenilor pe piaţa muncii, cu excepţia cetăţenilor din Malta şi Cipru. Numai Suedia, Marea Britanie şi Irlanda au renunţat la această opţiune. Restricţiile ar putea fi prelungite cu încă trei ani şi, în cazul apariţiei unor probleme serioase, pentru încă doi ani. 

▪ PREŢURI - Noii membri ai Uniunii trebuie să adopte aceleaşi taxe vamale ca şi restul UE şi să îşi armonizeze categoriile de produse şi servicii pentru TVA. Ţările care au redus substanţial sau chiar au eliminat taxele vamale (cum este cazul Estoniei) vor înregistra creşteri de preţuri. Astfel, zahărul cumpărat până acum de Estonia de pe piaţa mondială va fi de aproape de două ori mai scump, pentru a proteja industria europeană. Şi preţurile textilelor importate din China sau India vor creşte, dar în Cehia taxele vamale pentru motocicletele japoneze sau americane vor scădea. Analiştii apreciază că, datorită concurenţei foarte puternice pentru distribuţia în Europa centrală, creşterea preţurilor va rămâne moderată. 

▪ SITUAŢIA VĂMILOR - După 1 mai, Uniunea Europeană devine o piaţă unică, toate firmele şi toate persoanele fizice putând activa oriunde pe teritoriul UE. Formalităţile şi taxele vamale la graniţe au fost eliminate, dar vânzările de alcool şi ţigări în străinătate vor rămâne în continuare restricţionate. Cantităţile care pot fi transportate între ţări variază, dar sunt în general reduse pentru persoanele fizice. 

▪ PIAŢA IMOBILIARĂ - Pentru moment, rămâne destul de dificil pentru cetăţenii vest-europeni să cumpere reşedinţe în ţările din est. În Ungaria, Polonia, Cehia sau Cipru, astfel de achiziţii vor fi posibile abia în 2009. Totuşi, un francez sau un german care locuieşte în Cehia va putea cumpăra imobile, dacă înfiinţează o firmă. Malta a obţinut o derogare permanentă şi va continua să îşi controleze piaţa imobiliară. 

▪ MONEDA EURO - Noii membri UE vor să adopte moneda euro cât mai repede, dar este necesară o perioadă de tranziţie de cel puţin doi ani. 

▪ ÎNVĂŢĂMÂNT - Diplomele de studii sunt recunoscute reciproc în toate ţările membre, deşi mai sunt necesare unele formalităţi.

*

Preşedintele Comisiei Europene, Romano Prodi, a apreciat, la 30 aprilie a.c., că extinderea Uniunii Europene cu zece noi state reprezintă o capodoperă politică. "Pentru mine, extinderea reprezintă o capodoperă politică a Uniunii. De la Tallin la La Valetta, concetăţenii noştri au ştiut cum să construiască o economie de piaţă şi o societate deschisă şi democratică. Toate noile state membre merită aplauzele şi consideraţia noastră", a declarat R. Prodi. "Chiar dacă este vorba de aderarea simultană a celui mai mare grup de state din istoria noastră, aceasta nu este decât o etapă a procesului de extindere, care va continua şi cu alte state", a adăugat preşedintele Comisiei Europene, care s-a pronunţat asupra perspectivelor creşterii economice facilitate de extindere. "Am declarat în numeroase rânduri că unificarea continentului nu va fi completă cât timp regiunea Balcanilor nu va fi inclusă în construcţia europeană. Extinderea va permite noilor state membre să atingă o rată de creştere economică suplimentară de circa 2% pe an. Extinderea va oferi oportunităţi economice nu doar noilor membri, ci şi actualelor state din cadrul Uniunii", a menţionat el. "În state precum Germania, Austria şi Italia, apreciem că se va înregistra o creştere economică suplimentară datorată extinderii, care ar putea ajunge la 0,5% pe an", a apreciat preşedintele Comisiei. "În afară de efectele directe, cel mai important impact al lărgirii va fi extinderea pieţei interne. Mâine se va naşte o piaţă unică în care vor lucra şi trăi jumătate de miliard de persoane, o piaţă caracterizată printr-o inflaţie mică, disciplină fiscală şi o potenţială creştere economică", a adăugat el, estimând că piaţa internă va reprezenta adevăratul capital european.

Preşedintele Comisiei Europene, Romano Prodi, a avertizat că UE riscă să nu mai poată fi guvernată în cazul în care nu va putea fi adoptată Constituţia europeană. "În cazul în care Constituţia nu va fi adoptată, dacă nu reuşim să depăşim treptat regula unanimităţii, astfel încât un număr din ce în ce mai mare de decizii să fie adoptate cu majoritate calificată, Europa va fi imposibil de guvernat, fie că va avea 15, 25 sau 35 de membri", a apreciat oficialul european. 

Referindu-se la divergenţele din cadrul UE privind războiul din Irak, R. Prodi a precizat că "politica externă şi de apărare va fi ultimul capitol al construcţiei europene". "Pacea, războiul... acestea nu au legătură cu Europa. Dar am fost surprins de punctele de vedere comune ale opiniilor publice faţă de războiul din Irak; nu a existat o identitate a punctelor de vedere la nivelul guvernelor, dar starea de spirit a populaţiei a fost aceeaşi, majoritar ostilă războiului", a adăugat el.

*

Potrivit analiştilor politici, Uniunea Europeană a înglobat, de la 1 mai 2004, alte zece noi state, însă procesul de extindere va continua şi după această dată, urmând ca, pe termen lung, organizaţiei să i se alăture probabil alte 11 ţări. Organizaţia europeană a invitat, de mai mult timp, să i se alăture Norvegia, Islanda şi Elveţia şi, în prezent, poartă negocieri cu Bulgaria şi România în vederea aderării la UE, în 2007. Analiştii consideră că, deşi Bulgaria promovează reformele necesare în ritmul prevăzut, România are dificultăţi şi trebuie să depună eforturi sporite pentru combaterea corupţiei şi pentru realizarea unei reforme structurale în economie. 

Turcia, care a obţinut statutul de candidat la UE în timpul summit-ului european de la Helsinki, din 1999, continuă să aştepte permisiunea de a începe negocierile de aderare. O decizie în acest sens va fi adoptată, în decembrie 2004, de cei 25 de membri ai Uniunii extinse. Opinia publică europeană se opune includerii Turciei în Uniunea Europeană, doarece populaţia acestei ţări are tradiţii culturale şi religioase foarte diferite de cele de pe continent. În acelaşi timp, responsabili de rang înalt din cadrul organizaţiei resping eventuala aderare a Turciei, în termen de şase până la zece ani. În Franţa, formaţiunea politică condusă de preşedintele Jacques Chirac, a anunţat că se opune integrării europene a Turciei, o opinie similară fiind adoptată şi de conservatorii germani. Cu toate acestea, Turcia a avut de câştigat prin atitudinea adoptată faţă de reunificarea Ciprului, însă a pierdut prin condamnarea mai multor foşti deputaţi kurzi, acţiune considerată o încălcare a drepturilor omului. 

Şi Croaţia doreşte să adere la UE şi ar putea fi ajutată de Comisia Europeană, care va transmite, potrivit oficialilor europeni, un raport excelent autorităţilor croate, urmând ca acestea să primească statutul de candidat în iunie a.c. şi să înceapă negocierile de aderare la sfârşitul anului 2004. Obiectivul Croaţiei este să adere la organizaţia europeană în acelaşi timp cu România şi Bulgaria, în 2007. 

De asemenea, pe termen lung, Uniunii Europene i s-ar putea alătura Serbia-Muntenegru, Bosnia-Herţegovina, Macedonia şi Albania. Conform preşedintelui Comisiei Europene, după aderarea acestor state, procesul de extindere se va finaliza. Responsabili politici ai statelor care au devenit membre ale Uniunii la 1 mai 2004 au solicitat aderarea la UE a statelor din fostul bloc sovietic, cum ar fi Ucraina, Belarus, Republica Moldova, Georgia şi Armenia, în timp ce premierul italian, Silvio Berlusconi, s-a pronunţat în favoarea includerii în Uniune a Rusiei şi Israelului.

*

Mai mulţi diplomaţi şi experţi europeni au avertizat că instituţiile Uniunii Europene lucrează haotic şi nu dispun de instrumentele necesare pentru a face faţă celei mai mari extinderi din istoria UE. "Uniunea Europeană este haotică, lipsită de viziune, nu are lideri şi se pare că nu dispune de o Constituţie", a declarat ambasadorul finlandez în Marea Britanie, Pertti Salolainen, care s-a pronunţat în nume propriu în legătură cu această chestiune. 

P. Salolainen, care a contribuit la negocierile de aderare a Finlandei la Uniune, susţine că organizaţia europeană are nevoie de o perioadă de calm, pentru a analiza recentele schimbări. El consideră că de la 1 mai 2004, UE a devenit cel mai important bloc economic mondial, exprimându-şi temerea în legătură cu eventualul blocaj al procesului decizional, diferenţele dintre noii membri şi restul statelor Uniunii şi lipsa unei viziuni unitare a traiectoriei europene. 

O parte dintre autorităţile europene au avertizat că integrarea a zece noi state va reprezenta o problemă dificilă pentru lunile şi anii care vor urma. "Unii se tem - sau speră - că extinderea va reprezenta sfârşitul Uniunii Europene pe care o ştim", a declarat, la rândul său, reputatul analist britanic Quentin Peel. "Decalajele economice reprezintă, probabil, problema cea mai importantă. Eliminarea diferenţelor va presupune foarte mult timp (...). O altă diferenţă importantă este lipsa de maturitate a democraţiilor care se alătură Uniunii. Regulile şi reglementările UE reprezintă o provocare enormă pentru sistemele judiciare şi pentru birocraţia din majoritatea noilor state membre", a adăugat el. 

Susţinătorii extinderii europene consideră că acest proces este o oportunitate istorică de unificare a Europei în mod paşnic, după mulţi ani de diviziuni şi conflicte. Ei susţin că această acţiune va determina extinderea stabilităţii şi prosperităţii din actualele state membre într-un număr mai mare de ţări, transformând astfel Europa într-o regiune mult mai sigură. 

Într-un discurs susţinut la Institutul Regal pentru Afaceri Internaţionale, Pertti Salolainen a aprobat aceste opinii, apreciind că UE este "cea mai potrivită mişcare pentru pace din Europa". Totuşi, el şi-a exprimat îngrijorarea faţă de "lipsa unei viziuni a obiectivelor continentului". "Dispunem de instrumente vechi, cu care trebuie să ne ocupăm de o Uniune nouă", a precizat el. 

Aleksander Szczerbiak, lector la catedra de Afaceri Europene de la Universitatea Sussex, consideră că noile state membre vor reprezenta un factor de nesiguranţă în cadrul procesului decizional. "Dezbaterile vor fi dificile", a apreciat el, atrăgând atenţia că există o apreciere eronată în legătură cu priorităţile noilor membri. "Există ideea că aceste state vor fi în favoarea unui buget european foarte mare (...). Însă abilitatea de a beneficia de aceste fonduri înseamnă că statele trebuie să găsească finanţare şi proiecte bune care să primească aceşti bani. Este greşit ca noii membri să fie consideraţi un bloc unit al «Noii Europe» (...). Aceste state constituie, mai curând, un grup amestecat", a subliniat A. Szczerbiak.

*

"Extinderea Uniunii Europene va face mai dificilă lupta împotriva terorismului islamic, în legătură cu reţeaua Al-Qaeda", a declarat, la 27 aprilie a.c., la Berlin, directorul Institutului german pentru cercetări asupra terorismului şi politicilor de securitate, Rolf Tophoven. "Având în vedere extinderea spaţiului european şi a spaţiului Schengen, această luptă va fi mai dificilă, iar teroriştii vor putea circula cu uşurinţă", a apreciat expertul german. R. Tophoven a insistat asupra pericolului apariţiei de reţelele teroriste în Europa de Est, pentru că aceste organizaţii pot stabili legături cu structurile mafiote, care le pot furniza arme, şi pentru că sistemele de securitate din regiune nu sunt foarte puternice. În opinia sa, în combaterea terorismului trebuie pus accentul pe coordonarea eficientă şi comunicarea efectivă şi integrală a informaţiilor între serviciile de securitate. 

Rolf Tophoven apreciază că serviciile germane de securitate transmit Statelor Unite toate informaţiile de care dispun, fără a avea parte de un tratament similar. Potrivit expertului german, toate statele care au trimis trupe în Afghanistan şi Irak sunt ameninţate de posibile atentate. "Germania nu este ţinta principală, însă este una dintre ţările vizate (...). Serviciile de securitate germane ştiu că există pe teritoriul ţării militanţi capabili să promoveze atacuri", a adăugat el. Directorul institutului german a criticat retragerea prea rapidă a trupelor spaniole din Irak, apreciind că extremiştii islamişti au interpretat această decizie ca pe o victorie. 

 

● TRANSFORMAREA hărţii religioase a Europei Unite

 

Potrivit experţilor, alături de Malta, Polonia este o excepţie în Uniunea Europeană, prin faptul că nici un alt stat nu mai are o proporţie covârşitoare de cetăţeni de religie catolică - 95% -, aproape jumătate participând în mod regulat la serviciile religioase. Polonia este cea mai mare dintre noile ţări membre şi va aduce în UE milioane de catolici devotaţi. Însă nu toţi polonezii consideră acest lucru o evoluţie pozitivă, mulţi reprezentanţi ai bisericii s-au opus intrării Poloniei în Uniunea Europeană. Ei s-au temut că tendinţele laice ale UE ar putea determina schimbări nedorite în această societate care se bazează pe principiile religiei catolice. "Religia catolică este pentru oamenii săraci", consideră un reprezentant al bisericii poloneze. "Acest lucru se va schimba când condiţiile de viaţă ale oamenilor se vor îmbunătăţi. Atunci ei vor fi nevoiţi să devină mai puţin evlavioşi".

Slovenia, Slovacia şi Lituania au o populaţie majoritar catolică. Dintre ţările care fac parte din UE, de la 1 mai 2004, doar Estonia şi Letonia sunt majoritar protestante.

Atât Spania cât şi Portugalia sunt ţări catolice, însă de când au aderat la UE, în 1986, ambele au cunoscut o scădere a importanţei vieţii religioase în cadrul societăţilor lor. De această dată, lucrurile stau altfel: cu excepţia Maltei şi Ciprului, noii membri fac parte din fostul bloc sovietic. În aceste zone, bisericile au fost adesea oprimate sub regimurile comuniste, iar credincioşii au fost persecutaţi. Totuşi, în loc să-i îndepărteze pe oameni de biserică, persecuţia i-a adus mai aproape de religie. "Ceea ce am experimentat în ultimii 50 de ani au fost activităţile spontane ale bisericii, precum şi dorinţa creştinilor de a-şi asuma riscul de a merge la biserică", apreciază cercetătorul maghiar Andras Mate-Toth. Aceste relaţii apropiate nu s-au schimbat în perioada premergătoare aderării la UE. Într-adevăr, potrivit experţilor, Slovenia şi Polonia s-au luptat pentru introducerea cuvântului Dumnezeu în proiectul primei Constituţii europene. 

În unele ţări, persecutarea bisericii precum şi programele ample de îndoctrinare cum au fost cele din Germania de Est, au dus la apariţia unei situaţii în care doar o mică parte a populaţiei participă la viaţa religioasă.

Walter Schwimmer, Secretar general al Consiliului Europei, consideră că aderarea la UE ar putea conduce la o relansare a activităţilor bisericii în unele state membre în care religia a fost sufocată sub regimul comunist. Înaltul oficial european a invocat exemplul Albaniei din zona Balcanilor, spunând că Albania a fost primul stat ateu al lumii. Astăzi însă, această ţară este dominată de islamism. 

Un lucru este sigur în privinţa consecinţelor extinderii în plan religios: Europa este pe cale să devină un spaţiu pluralist. Aceasta nu înseamnă însă că diversitatea religioasă nu există în statele care fac deja parte din UE.

Potrivit statisticilor, majoritatea cetăţenilor UE sunt catolici. Există unele ţări, precum Danemarca şi Suedia, care sunt aproape 100% protestante în timp ce Grecia este o ţară majoritar ortodoxă. În Germania şi Franţa trăiesc câteva milioane de musulmani. Diferenţe există şi în ceea ce priveşte relaţia dintre biserică şi stat în ţările care sunt membre mai vechi ale UE. W. Schwimmer consideră că, în Marea Britanie, Regina este conducătorul oficial al Bisericii Anglicane, Franţa este un stat laic, iar Germania şi Austria au o relaţie biserică-stat total diferită.

Următorul val al extinderii UE, aşteptat în anul 2007, va aduce cu el mai mulţi reprezentanţi ai Bisericii Ortodoxe. Deşi România mai are multe de făcut în privinţa măsurilor împotriva discriminării religioase, aderarea la forul european i-ar putea face pe români să vadă că mai există şi alte religii în Europa.

"În contextul în care construim noua Europă lărgită, nu putem marginaliza religiile şi mişcările care au avut un rol în integrarea europeană şi în dezvoltarea culturală a Europei şi care manifestă dorinţa de a dialoga cu instituţiile Uniunii", declara, recent, Romano Prodi, preşedintele Comisiei Europene. "Recunoaşterea acestei moşteniri nu trimite un mesaj de respingere sau de includere. Adevărata putere a Europei stă în capacitatea sa de a îmbina influenţele şi culturile diferite. Cum putem lăsa creştinismul, iudaismul şi islamismul în afara Europei pluraliste pe care vrem să o construim?" a concluzionat oficialul european.

 

 

 

 

 

2. SITUAŢIA DIN IRAK

 

La un an după încheierea oficială a războiului, trupele americane continuă luptele cu insurgenţii irakieni, în două zone diferite ale Irakului, înregistrând, de la începutul lunii aprilie a.c., mai multe pierderi decât în timpul celor şase săptămâni ale războiului din această ţară. Potrivit experţilor, în martie 2003, armata americană şi-a demonstrat supremaţia, depăşind liniile apărării irakiene după ce a invadat Irakul din Kuweit şi avansând rapid spre Bagdad. 

Conform informaţiilor furnizate de trupele americane din Irak, de la 1 aprilie 2004, cel puţin 114 militari americani au fost ucişi în lupte. În timpul invadării Irakului, în perioada 20 martie - 1 mai 2003, numai 109 militari şi-au pierdut viaţa. Ulterior, 409 militari americani au murit în confruntări. Dacă se iau în calcul şi accidentele, de la declanşarea războiului, au decedat 721 de militari americani în această ţară.

Luptele urbane, populaţia din ce în ce mai ostilă ocupaţiei şi priceperea insurgenţilor irakieni de a exploata punctele slabe ale coaliţiei conduse de Statele Unite pun în dificultate armata americană, lucru care nu s-a mai întâmplat din anii 1960, de la sfârşitul războiului din Vietnam. "Aşa este războiul. Nu este o ştiinţă, ci o artă", a subliniat şeful Statului Major Interarme, generalul Richard Myers, care a dat asigurări că armata americană este capabilă să se adapteze unei situaţii în evoluţie. Astfel, R. Myers a recunoscut că războiul, care nu s-a terminat, a condus la o serie de modificări strategice şi tactice, într-un moment în care costul ocupaţiei americane a ajuns la circa cinci miliarde de dolari pe lună. 

Statele Unite au cerut ajutorul ONU pentru formarea unui nou guvern irakian, iar foşti membri ai regimului lui Saddam Hussein au fost reangajaţi în cadrul forţelor irakiene de securitate şi în învăţământ. 

Reducerea progresivă a contingentului de 135.000 de militari americani desfăşuraţi în Irak a fost amânată, iar Pentagonul va prelungi cu trei luni misiunea a 20.000 de soldaţi. În acelaşi timp, Departamentul american al Apărării a identificat trupele suplimentare care vor fi trimise în Irak la cererea comandanţilor armatei. Pentagonul a dotat Divizia 1 Blindate şi Forţa Expediţionară 1 a Marinei cu tancuri şi vehicule blindate, însă acestea nu au fost utilizate, pentru că s-a estimat că rezistenţa irakienilor va fi slabă. 

Unii experţi consideră că modificările operate de armata americană în ultimele săptămâni sunt insuficiente. Generalul Anthony Zinni, fost comandant al CENTCOM şi specialist în probleme referitoare la Orientul Mijlociu, a criticat insistenţa armatei americane de a rămâne pe poziţii cu orice preţ. 

Secretarul Apărării, Donald Rumsfeld, care a declarat, în 2003, că nu este necesară o forţă de proporţii în Irak, a reamintit că trimiterea de efective militare reduse a avut menirea de a face ca trupele de ocupaţie să fie discrete. Din acest motiv, procesul de transfer al suveranităţii programat pentru 30 iunie trebuia să fie însoţit de scăderea numărului de militari americani la Bagdad şi în alte oraşe irakiene. 

Potrivit experţilor, aceste obiective nu vor fi îndeplinite, din moment ce, în prezent, armata americană este implicată în lupte de stradă, asediind oraşele Fallujah şi Najaf. Preşedintele american, George W. Bush, a afirmat că forţele americane vor adopta toate măsurile necesare pentru a restabili ordinea în oraşul sunnit Fallujah, situat la 50 de kilometri vest de Bagdad. 

În acelaşi timp, secretarul de stat american, Colin Powell, a dat asigurări că armata americană este foarte atentă pentru a nu ataca civilii sau locurile sfinte musulmane din Irak. "Nu ar fi nici o problemă dacă aceşti asasini nu ar depozita arme în locurile considerate sfinte sau dacă nu s-ar adăposti în aceste locuri pentru a comite atacuri", a precizat oficialul american. 

Preşedintele republican american, George W. Bush, a declarat că nu îşi va schimba decizia referitoare la Irak şi că va transfera puterea irakienilor la 30 iunie, conform planului iniţial. "Suveranitatea va fi transferată irakienilor la 30 iunie, în pofida valului de violenţe care afectează această ţară. Vom face ceea ce este bine în Irak", a precizat liderul american, subliniind că sacrificiul soldaţilor nu va fi inutil, "Irakul va fi liber".

*

Secretarul de stat american, Colin Powell, şi-a exprimat speranţa că o viitoare rezoluţie a Naţiunilor Unite privind Irakul va încuraja şi alte state să suplimenteze efectivele militare din această ţară. "Este necesară o nouă rezoluţie ONU, atât pentru sporirea efectivelor, cât şi pentru încurajarea altor modalităţi de sprijin, în vederea transferului de suveranitate", a spus el, la încheierea unei întrevederi cu ministrul danez de externe, Per Stig Moeller. 

Colin Powell a calificat drept foarte încurajatoare prezenţa militară a Danemarcei în cadrul coaliţiei din Irak, în condiţiile în care alte trei ţări - Spania, Republica Dominicană şi Honduras - au anunţat retragerea trupelor. Ministrul danez, a cărui ţară a trimis 500 de militari în Irak, şi-a exprimat speranţa că o nouă rezoluţie a Consiliului de Securitate al Naţiunilor Unite va permite consolidarea forţelor coaliţiei. "Dacă dorim o susţinere mai amplă, este evident că avem nevoie de o rezoluţie care să aprobe noul Guvern irakian, ce va fi instaurat la 1 iulie, şi care să solicite şi altor ţări să participe la stabilizarea situaţiei şi la susţinerea noii puteri", a spus el.

Premierul britanic, Tony Blair, a declarat că strategia politică şi militară a Marii Britanii în Irak este corectă, ca reacţie la criticile avansate de conservatori în legătură cu politicile guvernului britanic. Tony Blair a negat faptul că Statele Unite ar fi formulat cereri concrete referitoare la trimiterea de trupe britanice suplimentare în Irak, după retragerea militarilor spanioli. El a adăugat că situaţia din această ţară este constant reevaluată. Premierul britanic consideră că poporul irakian este de partea coaliţiei şi că luptele cu insurgenţii au loc cu permisiunea responsabililor irakieni. 

Recent, Tony Blair a fost supus la presiuni intense, după ce politicile Cabinetului său faţă de Irak şi Orientul Mijlociu au fost criticate într-o scrisoare semnată de 52 de foşti diplomaţi britanici. Cu toate acestea, premierul britanic nu a fost chestionat în legătură cu documentul menţionat, în cadrul sesiunii săptămânale de interpelări din Parlament. Singura intervenţie în legătură cu acest subiect a aparţinut liderului conservator, Michael Howard, care a sugerat că nu a existat un plan în Irak pentru perioada ulterioară înlăturării de la putere a lui Saddam Hussein. "Cred că am elaborat un plan potrivit pentru ceea ce s-a întâmplat după înlăturarea de la putere a lui Saddam Hussein", a răspuns T. Blair. 

*

Preşedintele american, George W. Bush, a promulgat un decret care vizează coordonarea eforturilor împotriva atacurilor biologice pe teritoriul Statelor Unite, au anunţat, la 28 aprilie a.c., Departamentele Sănătăţii, Securităţii Interne şi Apărării. Decretul prevede coordonarea măsurilor de combatere a armelor biologice, fiecare departament având sarcini diferite. 

"Administraţia federală trebuie să îşi coordoneze mai bine eforturile. Şi până acum măsurile au fost eficiente, dar de acum înainte vom fi şi mai bine organizaţi", a dat asigurări secretarul american al sănătăţii, Tommy Thompson. "Este o nouă etapă decisivă pentru a garanta securitatea poporului american", a declarat Paul Wolfowitz, adjunctul secretarului apărării. La rândul său, Tom Ridge, secretar de stat pentru Securitate Internă, a apreciat că "acesta este un plan strategic care va permite utilizarea mai eficientă a resurselor, va coordona eforturile agenţiilor federale şi va remedia actualele probleme ale sistemului".

 

3. Referendumul din Israel privind planul de retragere din Fâşia Gaza

 

La 2 mai a.c., membrii partidului israelian Likud au fost chemaţi la urne pentru referendumul referitor la planul de separare unilaterală de teritoriile palestiniene. Planul premierului Ariel Sharon prevede retragerea unilaterală, din motive de securitate, din Fâşia Gaza şi evacuarea a 21 de colonii israeliene din zonă, precum şi retragerea a patru colonii izolate din nordul Cisiordaniei. Recent, acest plan a obţinut sprijinul preşedintelui american George W. Bush. 

Conform sondajelor de opinie preelectorale, 47,5% dintre membri Likud se opun planului, iar 44% intenţionau să voteze în favoarea acestuia. 

Planul israelian de retragere din Fâşia Gaza, elaborat de premierul Ariel Sharon, a fost respins de 59,5% dintre membrii Partidului Likud, conform rezultatelor oficiale ale referendumului, doar 39,7% dintre membrii Likud pronunţându-se în favoarea planului lui A. Sharon. Dintre cei 193.190 de membri ai Likud, 96.700 au votat în cadrul acestui referendum. 

După respingerea planului, premierul Ariel Sharon a publicat un comunicat în care dă asigurări că se va conforma rezultatelor referendumului. "Regret rezultatul votului, însă îl voi respecta", a afirmat A. Sharon, care a adăugat că, în următoarele zile, va purta discuţii cu miniştrii Likud şi cu partidele coaliţiei la putere. "Nu putem stopa această iniţiativă, însă vom găsi o cale să continuăm demersurile şi să păstrăm unitatea partidului Likud", a declarat numărul doi al guvernului israelian, Ehud Olmert, ministru al Comerţului şi Industriei. 

Conform statisticilor, opinia publică israeliană este de acord cu retragerea unilaterală din Fâşia Gaza, unde trăiesc 8.000 de colonişti şi 1,5 milioane de palestinieni. Potrivit analiştilor, Ariel Sharon a mizat pe victoria la referendum, atrăgând atenţia mai ales asupra consecinţelor pe care o înfrângere le va avea asupra relaţiilor dintre Israel şi Statele Unite. 

La rândul său, liderul Autorităţii Palestiniene i-a cerut lui A. Sharon să pună în aplicare foaia de parcurs. "După acest eşec, guvernul isaelian trebuie să reia negocierile cu reprezentanţii poporului palestinian, în vederea aplicării foii de parcurs", a declarat Nabil Abu Rudeina, principalul consilier al lui Yasser Arafat.

Presa israeliană a comentat respingerea planului de retragere unilaterală din Fâşia Gaza, propus de premierul Ariel Sharon. 

Ziarele "Yediot Aharonot", "Maariv" şi "Haaretz" publică pe prima pagină fotografiile unei femei israeliene şi a celor patru fiice ale acesteia, cu vârste cuprinse între doi şi 11 ani, ucise la 2 mai a.c., într-o colonie din Fâşia Gaza. Potrivit presei, atacul palestinian a fost lovitura de graţie primită de planul lui Ariel Sharon. "În momentul în care A. Sharon vota, o mamă şi cele patru fiice ale acesteia erau asasinate. Apropiaţii acestora au înţeles: lupta a fost pierdută", titrează ziarul "Yediot Aharonot". "Maariv" îl citează pe A. Sharon, care recunoaşte că a pierdut, dar afirmă că va prezenta un nou plan, în timp ce "Yediot Aharonot" susţine că "premierul nu intenţionează să demisioneze întrucât majoritatea populaţiei gândeşte ca el". 

Analiştii cotidianului "Yediot Aharonot" atrag atenţia asupra pericolului influenţei exercitate de Consiliul Coloniilor din Iudeea-Samaria şi Gaza asupra dreptei israeliene. "Sub influenţa acestui Consiliu, Israelul va ajunge să se confrunte cu o situaţie asemănătoare celei din Africa de Sud, fiind posibil să devină un stat izolat şi boicotat de întreaga lume, urât de generaţia tânără, ba poate chiar un stat binaţional. În pofida eşecului referendumului, A. Sharon este singurul om politic din Israel capabil să blocheze acest proces. Iar dacă mai are intenţia de a rămâne la putere, a sosit momentul să înceapă", conchide cotidianul citat. 

Şi analiştii cotidianului "Maariv" apreciază că A. Sharon este singurul care poate controla situaţia. "Ariel Sharon ştie că a venit vremea să îşi demonstreze calităţile de lider. El trebuie să aibă curaj şi să înţeleagă că este premierul întregii ţări", apreciază "Maariv". 

Respingerea planului de retragere din Gaza reprezintă un eşec pentru premierul israelian, Ariel Sharon, a apreciat Departamentul de Stat american, subliniind însă că acest proiect este susţinut de majoritatea israelienilor. "Cred că este vorba de un eşec pentru A. Sharon", a declarat purtătorul de cuvânt al Departamentului de Stat, Richard Boucher. El a adăugat că "există o amplă susţinere din partea populaţiei israeliene faţă de ideea de a face progrese sau faţă de retragerea din Gaza". 

Eşecul suferit de premierul israelian Ariel Sharon după respingerea cu o majoritate covârşitoare a planului de retragere a Israelului din Fâşia Gaza de către partidul Likud este de asemenea un eşec al preşedintelui american George W. Bush, apreciază mass-media americane. 

"Votul israelian a dat de asemenea o lovitură politicii americane", apreciază cotidianul "Los Angeles Times". "Respingând planul de retragere unilaterală din Fâşia Gaza propus de premierul Ariel Sharon, partidul Likud a dat o lovitură politicii preşedintelui George W. Bush privind Orientul Mijlociu pe care cu greu şi-o putea permite după o lună de decepţii", menţionează cotidianul american, referindu-se în special la situaţia din Irak. 

Potrivit cotidianului "Washington Post", respingerea planului propus de premierul israelian Ariel Sharon de către partidul său, Likud, dă o lovitură "credibilităţii americane". Publicaţia aminteşte că sprijinul Administraţiei americane pentru planul lui A. Sharon a creat "o reacţie puternică în rândul unor ţări arabe şi europene aliate ale SUA". 

 

4. Pregătirea SUMMIT-ULUI NATO DE LA ISTANBUL 

 

Secretarul general al NATO, Jaap de Hoop Scheffer, a declarat la 28 aprilie a.c., că participanţii la summit-ul NATO care va avea loc în luna iunie, la Istanbul, se vor concentra asupra parteneriatelor cu UE, Caucazul şi Asia Centrală, precum şi cu regiunea mediteraneană, vor discuta despre misiunile NATO din Afganistan şi Balcani, precum şi despre transformările din cadrul NATO. Jaap de Hoop Scheffer a afirmat că agenda summit-ului va avea două direcţii - colaborarea cu partenerii Alianţei şi eforturile care vor fi făcute în privinţa transformării NATO.

Esenţa NATO rămâne solidaritatea aliaţilor şi apărarea comună, însă ameninţările din perioada actuală includ terorismul, proliferarea armelor de distrugere în masă, conflictele regionale şi statele în derivă. "Pentru o reacţie potrivită în faţa tuturor acestor fenomene este nevoie nu doar de voinţă politică ci şi de capacităţi militare moderne şi flexibilitate în utilizarea forţelor", a apreciat Jaap de Hoop Scheffer.

Accentuând faptul că procesele aliaţilor privind planurile din domeniul apărării trebuie elaborate în conformitate cu operaţiunile în care NATO este implicată din punct de vedere politic, Secretarul general al NATO a spus că, în caz contrar, ar putea exista o incompatibilitate între ambiţiile politice şi mijloacele militare.

Evidenţiind faptul că summit-ul de la Istanbul va aproba o nouă serie de măsuri împotriva terorismului, Secretarul general al NATO a precizat că nimeni nu este pe deplin apărat în faţa terorismului, "iar din nefericire, Istanbulul a experimentat şi el astfel de acţiuni". Jaap de Hoop Scheffer a declarat că la summit-ul de la Istanbul vor fi luate probabil alte decizii privind o cooperare mai bună în domeniul informaţiilor secrete şi adâncirea cooperării cu ţările care nu fac parte din NATO, precum şi cu alte organizaţii.

De asemenea, Secretarul general al Alianţei Nord-Atlantice a afirmat că actuala misiune a NATO în Afganistan este prioritatea numărul unu a aliaţilor şi că va ocupa un loc important pe agenda reuniunii de la Istanbul. Toate ţările membre NATO sunt conştiente de faptul că propria lor securitate este legată de viitorul Afganistanului, iar NATO îşi extinde acum treptat Forţa Internaţională de Asistenţă pentru Securitate în Afganistan (ISAF) dincolo de Kabul şi se fac eforturi pentru a spori numărul aşa-numitelor echipe de reconstrucţie, desfăşurate în zonele rurale.

Jaap de Hoop Scheffer a subliniat faptul că Înaltul comandant civil al forţelor de menţinere a păcii din Afganistan, Hikmet Cetin, are un rol foarte important şi că Alianţa nu şi-ar fi putut dori un reprezentant mai bun. Turcia, ca fostă ţară aflată la conducerea ISAF, are o mare experienţă în Afganistan şi continuă să contribuie din punct de vedere militar la forţa respectivă.

În privinţa Balcanilor, Jaap de Hoop Scheffer a afirmat că Alianţa şi-a atins multe obiective în această regiune, însă misiunea sa nu s-a încheiat încă. NATO se va implica în continuare în Balcani, din punct de vedere politic şi militar.

Uniunea Europeană şi NATO au multe alte interese comune şi se confruntă cu aceleaşi provocări, de aceea ar trebui să-şi îmbunătăţească cooperarea, iar Turcia va avea de câştigat de pe urma unui astfel de Parteneriat NATO-UE. 

La summit-ul de la Istanbul vor fi menţionate relaţiile speciale ale NATO cu Rusia şi cu Ucraina, ţări care au un rol deosebit în menţinerea securităţii în regiunea euro-atlantică. "Este vital să îndreptăm atenţia partenerilor NATO spre regiunile importante din punct de vedere strategic, precum zona Caucazului şi a Asiei Centrale. Datorită legăturilor sale istorice, culturale şi economice, Turcia este o punte vitală în contextul procesului de menţinere a securităţii în aceste regiuni", a spus J. Scheffer.

De asemenea, summit-ul de la Istanbul ar putea consolida dialogul mediteranean şi ar putea îndrepta atenţia spre regiunea mai extinsă pe care unii au numit-o "Marele Orient Mijlociu". Ca un exemplu de stat laic şi democrat în lumea musulmană, Turcia poate ajuta comunitatea internaţională să-şi îndrepte atenţia în această direcţie. "NATO se transformă pentru a putea face faţă provocărilor specifice mediului de securitate din secolul al XXI-lea. Astfel, această organizaţie rămâne un factor de stabilitate atât pentru ţările membre cât şi pentru multe alte ţări din regiunea euro-atlantică", a mai apreciat Înaltul oficial al NATO. 

 

5. Situaţia din Georgia

 

La 2 mai a.c., conducerea republicii autonome Adjaria, aflată în conflict deschis cu Georgia, a dinamitat principalele poduri care asigurau legătura cu teritoriul georgian, afirmând că se teme de o intervenţie armată iminentă ordonată de guvernul de la Tbilisi. Potrivit preşedintelui Parlamentului georgian, Nino Burjanadze, podul peste râul Ceokoli, care asigura principala legătură rutieră între Georgia şi Adjaria, a fost dinamitat de miliţia adjară. Agenţiile ruse au anunţat ulterior alte cel puţin două explozii, afirmând că şi alte două poduri au fost dinamitate. "Este o măsură preventivă, pentru a împiedica o încercare de intervenţie armată a autorităţilor centrale georgiene", a declarat liderul adjar Aslan Abaşidze. 

Preşedintele georgian, Mihail Saakaşvili, a lansat un ultimatum conducerii Adjariei, republică autonomă situată în vestul teritoriului georgian, căreia i-a acordat 10 zile pentru dezarmarea unităţilor sale paramilitare şi pentru a se conforma Constituţiei Georgiei. "Am luat decizia de a da o ultimă şansă lui Aslan Abaşidze (liderul adjar) ca în termen de 10 zile să se supună Constituţiei, să înceteze cu încălcarea legilor şi a drepturilor omului şi să înceapă să se dezarmeze", a declarat preşedintele M. Saakaşvili în cadrul unei conferinţe de presă susţinute la încheierea unei reuniuni a Consiliului naţional de securitate al ţării. În acelaşi timp, premierul georgian Zurab Jvania a exclus utilizarea forţei împotriva Adjariei, în pofida acţiunilor unităţilor militare adjare pe care le-a calificat drept acte teroriste. 

Preşedintele republicii autonome georgiene Adjaria, Aslan Abaşidze, a respins ultimatumul liderului de la Tbilisi, Mihail Saakaşvili, în vederea dezarmării miliţiilor şi a afirmat că aşteaptă războiul cu forţele georgiene. "Nu vom lua în considerare ultimatumul, pentru că este practic imposibil ca dezarmarea să aibă loc în zece zile", a declarat el. "Aşteptăm războiul", a afirmat liderul adjar. 

Duma de Stat, Camera inferioară a Parlamentului rus, a apreciat că autorităţile georgiene sunt dispuse să utilizeze forţa în regiunea autonomă Adjaria, avertizând că o asemenea acţiune ar afecta interesele de securitate ale Rusiei. Cu 392 de voturi pentru, unul împotrivă şi o abţinere, Duma de Stat a adoptat o rezoluţie în care susţine că are toate motivele să creadă că autorităţile de la Tbilisi se pregătesc să folosească forţa pentru a soluţiona criza din Adjaria. Deputaţii ruşi consideră că această criză este o problemă internă a Georgiei, dar un eventual conflict armat ar afecta securitatea Rusiei. Potrivit experţilor, Aslan Abaşidze este perceput drept un aliat fidel al Rusiei, în timp ce Mihail Saakaşvili, ales în luna ianuarie 2004, nu se lasă influenţat de presiunile autorităţilor ruse.

